
ŠAKIŲ RAJONO SAVIVALDYBĖS ADMINISTRACIJOS TARNYBINIŲ KOMANDIRUOČIŲ TVARKOS APRAŠAS

I SKYRIUS
BENDROSIOS NUOSTATOS


1. Šakių rajono savivaldybės administracijos tarnybinių komandiruočių tvarkos aprašas (toliau – Tvarkos aprašas) reglamentuoja Šakių rajono savivaldybės administracijos (toliau – Administracija) tarnybinių komandiruočių tvarką, kuri parengta, atsižvelgiant į Lietuvos Respublikos darbo kodekso, Lietuvos Respublikos vietos savivaldos įstatymo, Lietuvos Respublikos valstybės tarnybos įstatymo nuostatas bei Lietuvos Respublikos Vyriausybės 2004 m. balandžio 29 d. nutarimą Nr. 526 „Dėl dienpinigių ir kitų komandiruočių išlaidų apmokėjimo“.
2. Komandiruotė suprantama:
2.1. kaip ji apibrėžta Lietuvos Respublikos darbo kodekso 107 straipsnyje, arba
2.2. valstybės tarnautojo, arba darbuotojo, dirbančio pagal darbo sutartį (toliau – Darbuotojas) išvykimas ne trumpiau kaip vienai darbo dienai iš nuolatinės darbo vietos, kaip ji nurodyta Lietuvos Respublikos darbo kodekso 34 straipsnio 4 dalyje, įstaigos vadovo ar jo įgalioto asmens siuntimu atlikti darbo funkcijas, vykdyti tarnybinio pavedimo ar tobulinti kvalifikacijos. 
3. Prašymai dėl tarnybinės komandiruotės pateikiami rajono savivaldybės administracijos direktoriui tik per Dokumentų valdymo sistemą (toliau – DVS) Savitarnos modulį (1 priedas) ne vėliau kaip prieš 3 darbo dienas iki išvykimo į komandiruotę dienos. Sprendimą tenkinti/atmesti darbuotojų prašymus priima savivaldybės administracijos direktorius DVS numatytomis priemonėmis. Įsakymas šiuo klausimu nerengiamas, todėl darbuotojai privalo savarankiškai stebėti DVS Savitarnos modulyje pateikto prašymo derinimo proceso eigą ir susipažinti su priimtu sprendimu. Apie administracijos direktoriaus sprendimus dėl pateiktų prašymų Teisės, personalo ir civilinės metrikacijos skyriaus darbuotojai per DVS informuoja Apskaitos skyrių ir atitinkamus duomenis suveda į darbo laiko apskaitos žiniaraščius Personalo IS ir Valstybės tarnautojų registrą (Vataras).
4. Pasiųstam į tarnybinę komandiruotę darbuotojui per visą komandiruotės laiką paliekama darbo vieta (pareigos) ir darbo užmokestis.
5. Komandiruotės išlaidas apmoka Administracija. Siunčiamam į tarnybinę komandiruotę darbuotojui gali būti išmokamas avansas. Avanso dydis neturi viršyti numatomų komandiruotės išlaidų. Važiuojant komandiruoto darbuotojo transporto priemone, su darbuotoju sudaroma automobilio panaudos sutartis (2 priedas), kurioje nustatoma Administracijos ir darbuotojo atsakomybė, pareigos, įsipareigojimai ir kitos sąlygos; sutartyje būtina nurodyti transporto  priemonės markę ir modelį, degalų sunaudojimo normas šimtui kilometrų ir komandiruotės metu planuojamą nuvažiuoti kilometrų skaičių.
6. Grįžęs iš tarnybinės komandiruotės, darbuotojas privalo per 3 darbo dienas pateikti Apskaitos skyriui komandiruotės išlaidų ataskaitą (3 priedas) ir atitinkamus dokumentus apie tarnybinės komandiruotės metu patirtas faktines išlaidas. Jeigu buvo išmokėtas avansas – grąžinti nepanaudotą avanso likutį.
7. Jei tarnybinės komandiruotės metu gaunamas pažymėjimas, Darbuotojas per 5 darbo dienas savivaldybės administracijos Teisės, personalo ir civilinės metrikacijos skyriaus specialistui, atsakingam už personalo dokumentų rengimą, pateikia jo kopiją.

II SKYRIUS
TARNYBINIŲ KOMANDIRUOČIŲ Į UŽSIENIO VALSTYBES IŠLAIDŲ
APMOKĖJIMAS

8. Kai darbuotojas siunčiamas į tarnybinę komandiruotę į užsienio valstybę (valstybes), jam apmokamos šios su tarnybine komandiruote susijusios išlaidos (toliau vadinama – komandiruotės išlaidos):
9.1. dienpinigiai;
9.2. gyvenamojo ploto nuomos išlaidos;
9.3. transporto išlaidos, susijusios su komandiruotės tikslais:
9.3.1. kelionės į užsienio valstybę (valstybes) ir iš jos (jų) komandiruotės dienomis, taip pat dienomis, kai kelionė dėl objektyvių priežasčių negalėjo pasibaigti komandiruotės dienomis, įskaitant atvejus, kai iš komandiruotės grįžtama po vidurnakčio, visų rūšių transporto priemonėmis, išskyrus lengvuosius automobilius taksi;
9.3.2. užsienio valstybės teritorijoje visų rūšių transporto priemonėmis;
9.3.3. nuvykimo visų rūšių transporto priemonėmis Lietuvos Respublikos teritorijoje, o darbuotojams, perkeltiems į kitas pareigas Lietuvos Respublikos diplomatinėse atstovybėse, konsulinėse įstaigose ir atstovybėse prie tarptautinių organizacijų, taip pat laikinai perkeltiems į pareigas tarptautinėje organizacijoje ar institucijoje, Europos Sąjungos institucijoje ar įstaigoje, jeigu darbo užmokestį jiems moka Lietuvos Respublikos institucijos ar įstaigos, reziduojamos valstybės teritorijoje, į oro ar jūrų uostą, geležinkelio ar autobusų stotį ir parvykimo iš jų komandiruotės dienomis, taip pat dienomis, kai kelionė dėl objektyvių priežasčių negalėjo pasibaigti komandiruotės dienomis (lengvuoju automobiliu taksi – tik kiek tai susiję su nuvykimu (išvykimu) į oro ar jūrų uostą, geležinkelio ar autobusų stotį miesto, kuriame jie yra, teritorijoje ir parvykimu iš jų), įskaitant atvejus, kai iš komandiruotės grįžtama po vidurnakčio;
9.4. dokumentų, susijusių su išvykimu, tvarkymo išlaidos, įskaitant vykstančiųjų į užsienį kelionių draudimą, kurį gali sudaryti sveikatos draudimas, draudimas nuo nelaimingų atsitikimų, kelionės bagažo draudimas, civilinės atsakomybės draudimas;
9.5. mokėjimo už kelius, taip pat transporto priemonės draudimo ir transporto priemonių savininkų ir valdytojų civilinės atsakomybės draudimo išlaidos;
9.6. komandiruotės metu sunaudotų degalų įsigijimo išlaidos, atsižvelgiant į tarnybinės komandiruotės metu nuvažiuotų kilometrų skaičių ir įstaigos patvirtintas degalų sunaudojimo normas atitinkamai transporto priemonei pagal atitinkamo transporto priemonės gamintojo nurodytus transporto priemonės techninius duomenis (degalų sunaudojimo normas 100 kilometrų), jeigu į tarnybinę komandiruotę buvo važiuojama įstaigos transporto priemone, išsinuomota arba komandiruoto darbuotojo transporto priemone;
9.7. ryšių (pašto ir telekomunikacijų) išlaidos;
9.8. automobilių saugojimo aikštelėse užsienio valstybėje (valstybėse) išlaidos;
9.9. vykstant į konferenciją, simpoziumą, parodą ar kitą renginį – registravimosi renginyje mokesčio ar bilietų į renginį pirkimo išlaidos;
9.10. valiutos keitimo kredito įstaigoje išlaidos, kai ši valiuta skirta šių Taisyklių 9.1–9.9 ir 9.11 papunkčiuose nurodytoms komandiruotės išlaidoms apmokėti;
9.11. kitos su tarnybine komandiruote susijusios būtinos išlaidos (su Taisyklių 9.2–9.9 papunkčiuose nurodytomis komandiruotės išlaidomis miesto (ekologinis), registracijos į reisą, registruoto bagažo mokesčiai, bagažo saugojimo, būtinų skiepų ir vaistų nuo užkrečiamųjų ligų išlaidos).
10. Išlaidos, tiesiogiai nesusijusios su gyvenamojo ploto nuoma, tačiau įtrauktos į apgyvendinimo paslaugas teikiančių fizinių ar juridinių asmenų išrašytus apskaitos dokumentus  neapmokamos.
11. Dienpinigiai mokami pagal Lietuvos Respublikos Vyriausybės patvirtintą maksimalių dienpinigių dydžio sąrašą ir Dienpinigių mokėjimo tvarkos aprašą.
12. Gyvenamojo ploto nuomos išlaidos apmokamos pagal Lietuvos Respublikos Vyriausybės nutarimu nustatytas gyvenamojo ploto nuomos išlaidų normų sąrašą.
13. Tarnybinės komandiruotės išlaidos, nurodytos 9.2–9.11 papunkčiuose, apmokamos tik tais atvejais, kai  pateikiami jas įrodantys dokumentai.

III SKYRIUS
TARNYBINIŲ KOMANDIRUOČIŲ LIETUVOS RESPUBLIKOS TERITORIJOJE IŠLAIDŲ APMOKĖJIMAS

14. Kai darbuotojas siunčiamas į tarnybinę komandiruotę Lietuvos Respublikos teritorijoje, jam apmokamos šios komandiruotės išlaidos:
14.1. dienpinigiai, pagal Lietuvos Respublikos Vyriausybės patvirtintą Maksimalių dienpinigių dydžių sąrašą ir Dienpinigių mokėjimo tvarkos aprašą, jeigu komandiruotė trunka ilgiau nei vieną komandiruotės dieną;
14.2. gyvenamojo ploto nuomos išlaidos pagal nustatytas gyvenamojo ploto nuomos išlaidų normas;
14.3. transporto išlaidos, susijusios su komandiruotės tikslais:
14.3.1. kelionės į tarnybinės komandiruotės vietovę (vietoves) ir grįžimo iš jos į nuolatinę darbo vietą visų rūšių transporto priemonėmis, išskyrus lengvuosius automobilius taksi, transporto išlaidos;
14.3.2. komandiruotės vietovėje (vietovėse) visų rūšių transporto priemonėmis;
14.4. tarnybinės komandiruotės metu sunaudotų degalų įsigijimo išlaidos, atsižvelgiant į tarnybinės komandiruotės metu nuvažiuotų kilometrų skaičių ir įstaigos patvirtintas degalų sunaudojimo normas atitinkamai transporto priemonei pagal atitinkamos transporto priemonės gamintojo nurodytus transporto priemonės techninius duomenis (degalų sunaudojimo normas 100 
kilometrų), jeigu į tarnybinę komandiruotę buvo važiuojama Savivaldybės administracijos ar komandiruoto darbuotojo transporto priemone;
14.5. ryšių (pašto ir telekomunikacijų) išlaidos;
14.6. vykstant į konferenciją, simpoziumą, parodą ar kitą renginį – registravimosi renginyje mokesčio ar bilietų į renginį pirkimo išlaidos;
14.7. vietinės rinkliavos išlaidos;
14.8. automobilių stovėjimo ir saugojimo aikštelėse komandiruotės vietovės teritorijoje išlaidos.
15. Visos šio Tvarkos aprašo 14.2–14.8 papunkčiuose nurodytos tarnybinės komandiruotės išlaidos atlyginamos tik tais atvejais, kai pateikiami jas įrodantys dokumentai.
 
IV SKYRIUS
BAIGIAMOSIOS NUOSTATOS

16. Į darbuotojo komandiruotės laiką įeina darbuotojo kelionės į darbdavio nurodytą darbo vietą ir atgal laikas. Jeigu kelionė vyko po darbo dienos valandų, poilsio ar švenčių dieną, darbuotojas turi teisę į tokios pačios trukmės poilsį pirmą darbo dieną po kelionės arba šis poilsio laikas pridedamas prie kasmetinių atostogų laiko, paliekant už šį poilsio laiką darbuotojo darbo užmokestį.
17. Darbuotojai, pažeidę šios Tvarkos aprašo reikalavimus, atsako teisės aktų nustatyta tvarka. 
_______________________________


